Diari Oficial de la Generalitat Valenciana


Sumari del DOGV 2815, del 28-08-1996 (1996/839061)

RESOLUCIÓ de 29 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana per mitjà de la Conselleria d'Obres Públiques, Urbanisme i Transports i la Cambra Oficial de Comerç, Indústria i Navegació de València, per al desplegament d'activitats que consoliden València com a Centre logístic del transport.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2815

Data del DOGV
:   28-08-1996

Secció del DOGV
:   ALTRES DISPOSICIONS

Número del document
:   1996/839061


Data del document
:   29-07-1996

Organisme emissor
:   Conselleria de Presidència

Tipus de document
:   Resolució

RESOLUCIó de 29 de juliol de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació del conveni marc de col·laboració entre la Generalitat Valenciana per mitjà de la Conselleria d'Obres Públiques, Urbanisme i Transports i la Cambra Oficial de Comerç, Indústria i Navegació de València, per al desplegament d'activitats que consoliden València com a Centre logístic del transport.   
Subscrit, després de la tramitació reglamentària, entre la Generalitat València, per mitjà de la Conselleria d'Obres Públiques, Urbanisme i Transports, i la Cambra Oficial de Comerç, Indústria i Navegació de València, el dia 11 de juliol de 1996, un conveni marc de col·laboració per al desplegament d'activitats que consoliden València com a Centre Logístic del Transport, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0498/96, i que figura com a annex d'aquesta resolució.  
València, 29 de juliol de 1996.- La directora general del Secretariat del Govern.  
Conveni marc de col·laboració entre la Generalitat Valenciana, per mitjà de la Conselleria d'Obres Públiques, Urbanisme i Transports i la Cambra Oficial de Comerç, Indústria i Navegació de València per al desplegament d'activitats que consoliden València com a centre logístic del transport.  
València, 11 de juliol de 1996  
Reunits,  
D'una banda, el Sr. Luis Fernando Cartagena Travesedo, com a conseller d'Obres Públiques, Urbanisme i Transports de la Generalitat Valenciana, en nom i representació d'aquesta, expressament facultat per a la signatura d'aquest conveni per l'Acord del Govern Valencià de 5 de juny de 1996.  
I de l'altra, el Sr. Arturo Virosque Ruiz, com a president de la Cambra Oficial de Comerç, Indústria i Navegació de València, en nom i representació d'aquesta, expressament facultat per l'acord del ple de la corporació de 26 de gener de 1995.  
Ambdues parts es reconeixen mútuament competència i capacitat per a celebrar aquest conveni i  
Manifesten  
L'activitat del transport de mercaderies per carretera constitueix un sector estratègic de la nostra economia, integrat a la Comunitat Valenciana per més de 12.000 empreses i que dóna treball directe a 26.000 treballadors. El parc de vehicles comprèn el 10% del parc nacional.  
Tanmateix, la característica més important del sector a la nostra Comunitat és la gran atomització, ja que predomina el transportista autopatró. També es reflecteix aquesta atomització en l'estructura ocupacional del sector.  
Això no obstant, aquesta elevada presència de l'autopatró en aquest sector no es manté quan s'analitza la seua participació en la facturació total. El volum d'ingressos d'aquestes empreses suposa un percentatge molt reduït del total dels ingressos del sector.  
L'explicació d'aquest desajust cal buscar-la en l'escassa operativitat d'aquest tipus d'empreses a causa de la seua dimensió, que els impedeix aconseguir economies d'escala, i perquè presenten notables mancances en l'estructura organitzativa.  
D'altra banda, la pròxima liberalització de cabotatge en el territori intracomunitari a partir del segon semestre de 1998 augmentarà, encara més, la competència dels nostres transportistes amb els homòlegs europeus, per la qual cosa cal iniciar les accions que permeten guanyar competitivitat davant del mercat únic.  
Cal afegir que la nostra posició perifèrica en l'entorn geogràfic europeu fa atractiu el nostre mercat a transportistes centreeuropeus per a la captació de càrregues de tornada i això unit a la tendència de l'exportador valencià a vendre franctransportista, és a dir, exclòs el transport, que controla i paga el seu client, fa que els transports valencians es troben en desigualtat de condicions per a captar l'oferta del seu àmbit territorial. Per això, és de summe interès estimular i animar l'exportador valencià perquè contracte el transport en origen.  
Ateses totes les consideracions anteriors, la Generalitat Valenciana i la Cambra acorden la signatura d'un conveni marc per al desenvolupament d'activitats que potencien el transport valencià i que consoliden València com a centre logístic.  
Clàusules  
Primera. Objecte i objectius  
L'objecte d'aquest conveni marc és el desplegament d'activitats que consoliden València com a Centre logístic del transport. Els objectius que cal aconseguir són els següents:  
1. Divulgar, fomentar i potenciar la contractació del transport valencià pels industrials i comerciants valencians.  
2. Consolidar els programes de consorcis i agrupacions d'empreses de transports.  
3. Informació i formació puntual i especialitzada per a les empreses de transports situades a València.  
4. Potenciar els intercanvis de cooperació amb altres empreses europees.  
5. Promoure la internacionalització de les empreses valencianes, amb la participació en certàmens internacionals.   
6. Promoure activitats perquè es prenga consciència de la necessitat d'infraestructures per a València i perquè es reivindiquen, així com perquè es divulgue la posició privilegiada de València com a centre logístic del Mediterrani.  
Segona. Contingut  
La Direcció General de Transports, per mitjà de resolucions, desplegarà aquest conveni marc. Aquestes resolucions contindran les activitats que cal fer durant cada exercici i indicaran la dotació econòmica corresponent.  
Les activitats se subjectaran a les línies d'actuació que marca aquest conveni per a aconseguir-ne els objectius.  
Tercera. Línies d'actuació  
- Promoció del transport valencià, mitjançant jornades i seminaris divulgatius que animen l'industrial a la contractació del transport valencià.  
- Agrupació d'empreses i foment de la cooperació en el sector, amb personal expert, que permeta un seguiment personalitzat i qualificat del procés.  
- Informació puntual i formació específica per al sector sobre qualsevol tema del seu interès i, especialment, sobre política comunitària, condicions de contractació, tràmits administratius i legislació, noves tecnologies, sistemes d'informació avançada, EDI, certificats de qualitat, i divulgació d'aspectes novedosos i interès per al sector.  
- Promoure la participació activa entre els empresaris amb els homòlegs comunitaris per a projectes de cooperació transnacional. Aquesta línia tindrà el suport dels instruments de cooperació de què disposa la Cambra de Comerç.  
- Motivar i facilitar la participació en certàmens nacionals i internacionals del sector, que promoga la internacionalització de l'empresa valenciana i l'extensió de les seues xarxes de comercialització.  
- Divulgar la posició geoestratègica de València, amb les seues instal·lacions per al transport (port, aeroport...) alhora que reivindicar les infrastructures adequades que calguen perquè València esdevinga un centre logístic.  
Totes les línies d'actuació contingudes en les resolucions de la Direcció General de Transports les durà a terme, en tots els punts, la Cambra de Comerç, Indústria i Navegació de València, la qual presentarà la justificació documental a la Conselleria d'Obres Públiques, Urbanisme i Transports abans que acabe l'exercici econòmic corresponent.  
Quarta. Dotació  
La Generalitat Valenciana, a través dels pressupostos anuals de la Conselleria d'Obres Públiques, Urbanisme i Transports i, d'acord amb l'existència de crèdit en cada exercici econòmic, dotarà les línies corresponents de crèdit per al desplegament total del conveni marc, que distribuirà al llarg de quatre exercicis, per mitjà de les resolucions anuals de la Direcció General de Transports.  
La Cambra Oficial de Comerç, Indústria i Navegació de València es compromet a aportar un 25% de l'import de la dotació econòmica establerta per a cada exercici per les resolucions de la Direcció General de Transports.  
Cinquena. Aportacions anuals  
Les resolucions de la Direcció General de Transports establiran les quanties anuals per al desplegament d'aquest conveni i indicaran la manera en què la Generalitat Valenciana pagarà a la Cambra de Comerç els imports corresponents.  
Sisena. Duració  
Aquest conveni entrarà en vigor el dia que se signe i tindrà una durada de quatre anys, des de 1996 fins el 31 de desembre de 1999.  
Les resolucions seran anuals, amb indicació de les accions, vigència, cost i dotació d'ambdues institucions i establiran les possibles clàusules de penalització.  
El Govern Valencià podrà rescindir aquest conveni marc quan s'incomplesquen alguna de les clàusules establertes en aquest i podrà obligar a tornar els imports percebuts més els interessos de demora legalment establerts.  
Per a la realització de la resolució anual de la Direcció General de Transports caldrà haver acabat i justificat el programa d'activitats anterior en tots els seus punts.  
Setena. Naturalesa  
Aquest conveni, que té naturalesa administrativa, es regirà per les seues pròpies normes, i en allò que no preveu, supletòriament pels principis de la legislació general de contractació administrativa i els generals de l'ordenament juridicoadministratiu.  
El Govern Valencià faculta el conseller d'Obres Públiques, Urbanisme i Transports per a la signatura d'aquest conveni marc, i el conseller d'Obres Públiques, Urbanisme i Transports podrà delegar el director general de Transports per a la realització de les resolucions anuals, la seua interpretació i perquè dicte totes les disposicions que calguen per al desplegament del que estableix aquest conveni marc.  
I, perquè conste als efectes que pertoquen, i com a prova de conformitat, els que compareixen signen aquest document en el lloc i en la data que s'indica.  
El conseller d'Obres Públiques, Urbanisme i Transports: Luis Fernando Cartagena Travesedo.  
El president de la Cambra Oficial de Comerç, Indústria i Navegació de València: Arturo Virosque Ruiz.